自安福過真珠園梅坡
作者：張鎡
朝代：宋

paragraphs: 舒憂早踰關，延晤盡名侶。
林亭果幽賞，得計良自許。
高鳴迭酬唱，陽春誰激楚。
坐移遊好園，振策盼芳渚。
曾茅舊剪結，冰艷靜誰與。
幾年楊巨源，句妙聽鐘敔。
謫仙繼前躅，凌厲蒼霄舉。
吾人潘逍遥，清新出機杼。
揆予才獨後，乙乙抽繭緒。
肆瞻宇宙宏，氣類混出處。
盍簪忍輕散，快意樽中醑。
相看豈時情，襟期耐寒暑。